A BIZOTTSÁG 890/2009/EK RENDELETE
(2009. szeptember 25.)
a baromfihús-ágazatra vonatkozó egyes közösségi vámkontingensek megnyitása és kezelése tekintetében a 774/94/EK tanácsi rendelet részletes alkalmazási szabályainak megállapításáról szóló 1385/2007/EK rendelet módosításáról és az attól való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 144. cikke (1) bekezdésére, összefüggésben 4. cikkével,
tekintettel a kiváló minőségű marhahúsra, a sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitására és kezelésére vonatkozó rendelkezésekről szóló, 1994. március 29-i 774/94/EK tanácsi rendeletre (2) és különösen annak 7. cikkére,
tekintettel az Európai Közösség és Brazília között levélváltás formájában létrejött megállapodás aláírásáról és megkötéséről szóló, 2009. szeptember 7-i 2009/718/EK tanácsi határozatra (3) és különösen annak 2. cikkére,
mivel:
(1)
Az 1385/2007/EK bizottsági rendelet (4) I. mellékletében az 1. és a 4. csoportszám alatt 09.4410 és 09.4420 tételszámon szereplő, a 0207 14 10 (csirkedarabok fagyasztva) és a 0207 27 10 (pulykadarabok fagyasztva) KN-kódra vonatkozó vámkontingensek kizárólag Brazíliát illetik meg.
(2)
Az 1994. évi Általános Vám- és Kereskedelmi Egyezmény (GATT) XXIV. cikke 6. pontja és XXVIII. cikke értelmében folytatott tárgyalások útján az Európai Közösség és Brazília között levélváltás formájában létrejött - a 2009/718/EK határozattal jóváhagyott - megállapodás (5)2 500 tonnás, bizonyos fagyasztott csirkedarabokra (0207 14 10 KN-kód) vonatkozó éves baromfihús-behozatali vámkontingensről, valamint 2 500 tonnás, bizonyos fagyasztott pulykadarabokra (0207 27 10 KN-kód) vonatkozó éves pulykahús-behozatali vámkontingensről rendelkezik, 0 %-os vámtétel alkalmazásával. A megállapodás 2009. október 1-jén lép hatályba.
(3)
Indokolt az 1. és a 4. csoportszám alatt szereplő kontingenseket e mennyiségekkel megnövelni.
(4)
Ezért az 1385/2007/EK rendeletet ennek megfelelően módosítani kell.
(5)
Mivel a megállapodás a 2009. év negyedik kontingens-alidőszakára vonatkozó kérelmek benyújtásának szokásos határidején túli időpontban lép hatályba, helyénvaló a jelenlegi kontingensekhez hozzáadott mennyiségek tekintetében további időszakot biztosítani a kérelmek benyújtására.
(6)
Ezt a rendeletet a Brazíliával létrejött megállapodás hatálybalépésének napjától indokolt alkalmazni.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1385/2007/EK rendelet I. mellékletének helyébe e rendelet mellékletének szövege lép.
2. cikk
Az 1385/2007/EK rendelet 5. cikkétől eltérve az 1. és a 4. csoportra vonatkozóan a 2009. év negyedik alidőszakában egy második kérelmezési időszak kerül megnyitásra október 1-jétől 5-ig.
A 2009. év negyedik alidőszakában az első kérelmezési időszakot követően rendelkezésre álló mennyiségek mindkét csoportban 625 tonnával egészülnek ki.
Az engedélykérelemnek az 1. csoport tekintetében legalább 10 tonnára és legfeljebb 298,3 tonnára, míg a 4. csoport tekintetében legalább 10 tonnára és legfeljebb 107,5 tonnára kell vonatkoznia.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2009. október 1-jétől kell alkalmazni.
Az 1. cikket azonban a 2010. kontingensévtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 25-én.